Page:Romance of the Rose (Ellis), volume 3.pdf/251

Rh

Qu’autre champ me convient arer.

Qui voldroit donques comparer

De ces deus ymages ensemble

Les biautés, si cum il me semble,

Tel similitude i puet prendre,

Qu’autant cum la soris est mendre

Que li lions, et mains cremuë

De cors, de force, et de valuë,

Autant, sachiés, en loiauté,

Ot cele ymage mains biauté

Que n’a cele que tant ci pris.

Bien avisa dame Cypris

Cele ymage que ge devise

Entre deus pilerez assise,

Ens en la tor droit où mileu:

Onques encores ne vi leu

Que si volentiers regardasse,

Voire agenouillons l’aorasse;

Et le saintuaire et l’archiere

Jà ne lessasse por l’archiere,

Ne por l’arc, ne por le brandon,

Que ge n’i entrasse à bandon.

Mon pooir au mains en féisse,

A quelque chief que g’en venisse,

Se trovasse qui le m’offrist,

Ou sans plus qui le me soffrist.

Si m’i sui-ge par Diex voés

As reliques que vous oés,

Ou, se Diex plaist, ges requerrai,

Si-tost cum tens et leu verrai,

D’escherpe et de bordon garnis.

Que Diex me gart d’estre escharnis